Carl-Gustaf Hiort af Ornäs
**Carl-Gustaf Vilhelm "Nalle" Hiort af Ornäs** (27. helmikuuta 1911 Suomi – 7. marraskuuta 1996 Espanja) oli suomalainen sisustusarkkitehti, joka tuli 1950- ja 1960-luvulla tunnetuksi nojatuoleistaan ja muista olohuonekalusteistaan. Hänen huonekalujaan oli mukana Milanon triennaalissa vuonna 1957. Hiort af Ornäsin suunnittelemia kalusteita valmisti hänen perustamansa Puunveisto Oy Lauttasaaressa vuodesta 1945 lähtien. Pienten valmistussarjojen, kiinnostavan muotoilun ja korkean laadun ansiosta Hiort af Ornäsin huonekaluista maksetaan designhuutokaupoissa korkeita hintoja.

Elämä ja ura
------------

Hiort af Ornäs, kutsumanimeltään Nalle, opiskeli arkkitehtuuria Teknillisessä korkeakoulussa mutta ei suorittanut tutkintoa. 1930-luvulla Hiort af Ornäs työskenteli Porissa Ekwallin huonekalutehtaan teknisenä johtajana. Hän asui suurimman osan elämästään Espoon Tapiolassa, jonne hän rakensi omakotitalon. Tämä Inkeri ja Erkki Linnasalmen yhdessä Hiort af Ornäsin kanssa suunnittelema "Villa Hjort" on yhä olemassa. Hiort af Ornäs muutti viettämään eläkevuosiaan Espanjaan, jossa kuoli 1996. Espanjassa ollessaan hän suunnitteli useita rakennuksia suomalaisten suosimaan Los Pacosin lähiöön Fuengirolassa.

Hiort af Ornäs perusti Puunveisto Oy:n 1945. Ornäs kehitti tekniikoita vanerinkappaleiden taivuttamiseksi monessa eri suunnassa, jotta saatiin aikaan monipuolisia ja ergonomisia muotoja etenkin tuoleihin. Rolf Mesterton toimi sekä Hiort af Ornäsin assistenttina että Puunveisto Oy:n tehtaan yleismiehenä vuodesta 1968 alkaen.*selvennä* Myöhemmässä vaiheessa Hiort af Ornäs perusti Helsinkiin Nallenluola-nimisen liikkeen, jonka rakentamisessa Rolf autoi Hiort af Ornäsia. Nallenluola myi Ornäsin suunnittelemia huonekaluja aivan Nupposen liikkeen vieressä. 

Puunveiston tekemiä kalusteita myi Suomessa myös lahtelainen Mikko Nupposen yritys, jonka omistajiin kuului hänen poikansa, Hiort af Ornäsin toisen vaimon Orvokin isä Toivo Nupponen. Myös silloinen vaimo Orvokki työskenteli Nupposella samoihin aikoihin. Hiort af Ornäsin tuotantoa valmistettiin myös Ruotsissa Gösta Westberg AB:n toimesta lisenssin alaisena. Puunveisto Oy:n tuotanto, historiallisine suunnittelumateriaaleineen sekä alkuperäisine prototyyppeineen siirtyi Hiort af Ornäsin eläköidyttyä Puu Rolle Oy:lle. Puu Rolle oli Rolf Mestertonin (Hiort af Ornäsin avustuksella ja toiveesta) perustama yritys, joka käytännössä jatkoi Puunveiston yritystoimintaa uudella nimellä. Nupponen jatkoi osaltaan joidenkin mallien valmistusta, mutta Hiort af Ornäsin mielenkiinto yhteistyöhön Nupposen kanssa hiipui hiljalleen.

Hiort af Ornäsin tuotantoon kuuluu huonekaluja aina tuoleista ja sohvista senkkeihin saakka. Tunnetuin *Siesta*-nojatuoli on suunniteltu vuonna 1952. Muita Hiort af Ornäsin nojatuolimalleja ovat *Mandarin, Meloni, Tapio* ja *Rielto*, sohvaryhmiä *Manhattan, Studio* ja *Pajatso*. Vuonna 1971 Hiort af Ornäs suunnitteli SOK:lle muovisen *Afo*-tuolisarjan, joita näkyi paljon muun muassa Sokos-tavaratalojen kahviloissa ja muissa yleisissä tiloissa.

Hiort af Ornäs oli ruotsalaista aatelissukua. Hänen samanniminen isoisänsä, arkkitehti Carl-Gustaf Hiort af Ornäs (1845–1900) tuli Suomeen 1870-luvulla ja toimi Helsingissä rakennusurakoitsijana.

Marras-joulukuussa 2015 lahtelainen Fasetti Oy järjesti Hiort af Ornäsin tuotannosta näyttelyn *Unohdettu Ornäs* ja julkaisi seuraavana vuonna kirjan *Muotojen mestari*. Fasetti on ottanut Ornäsin suunnittelemia kalusteita uustuotantoon. Vuonna 2019 rekisteröitiin suunnittelijan tuotteisiin erikoistunut Ornäs Oy, joka toimii samassa hollolalaisessa osoitteessa Fasetin kanssa.

Lähteet
-------

1. 1 2  Forth, Jonas: Carl Gustaf Hiort af Ornäs – a designer unknown. Forthzine-blogi, jonasforth.com 31.12.2014. Viitattu 30.10.2015.
2. 1 2  Carl Gustaf Vilhelm "Nalle" Hiort af Ornäs. Geni.com 21.7.2014. Viitattu 30.10.2015.
3. ↑  Aromaa, Jonni: Suomalaisen Hiort af Ornäsin tuoliparista maksettiin 12 000 euroa – anteeksi, kenen? *Yle Uutiset Kulttuuri*.  5.9.2016. Oy Yleisradio Ab. Viitattu 5.9.2016.
4. 1 2 3 4 5 6 7  Unohdettu Ornäs – muotoilun unohdettu monitaituri *www.helander.com*.  Arkistoitu 20.12.2015. Viitattu 5.11.2015.
5. ↑  Sveriges Ridderskaps och Adels Kalender 1905. runeberg.org.
6. ↑  Viljo, Eeva Maija: / Hiort af Ornäs, Carl Gustaf (1845–1900). *Kansallisbiografia-verkkojulkaisu (maksullinen)*.  14.6.2002. Helsinki:  Suomalaisen Kirjallisuuden Seura. Viitattu 30.10.2015.
7. ↑  *Unohdettu Ornäs* -näyttely.[vanhentunut linkki] (Lehdistötiedote.) Fasetti Oy 29.10.2015. Viitattu 30.10.2015.
8. ↑  Ornäs Fasetti Oy. Viitattu 11.9.2017.
9. ↑  Hakusanat 'ornäs' ja 'fasetti' *tietopalvelu.ytj.fi*. Viitattu 5.10.2021.

Kirjallisuutta
--------------

* Huusko, Anna-Kaisa & Wilenius, Johannes: *Hiort af Ornäs: Muotojen mestari*. Hollola: Fasetti Oy, 2016. ISBN 978-952-93-7452-6.

Aiheesta muualla
----------------

* Puunveisto Oy:n tuoteluettelo. (Arkistoitu – Internet Archive) issuu.com.
* Hiort af Ornäsin kalusteita Artnet-sivustolla.
* Hiort af Ornäsin kalusteita Bukowskin sivustolla. (Arkistoitu – Internet Archive)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Suomi (KANTO)

 |
|  |
| Muut | 
* IdRef

 |

 |